
A japán onomatopoeiák - jellemzőik és fordításuk

A hangfestő és hangutánzó szavakat összefoglaló néven onomatopoeiáknak nevezzük. Minden nyelv rendelkezik onomatopoeiákkal, azonban nyelvenként eltérő a számuk, használatuk gyakorisága és használati módjuk. A magyar nyelv és általában véve az ázsiai nyelvek - így a japán is - igen gazdagok ebben a tekintetben. Azonban a magyar nyelvben elsősorban inkább csak a beszélt nyelvben használatosak, míg a japán nyelvben, beszélt és írott nyelvben egyaránt gyakran előfordulnak. Ezen kívül, míg a magyar nyelvben túlzott használatuk gyerekesnek, vagy népiesnek hathat, addig a japán nyelvben gyakori használatuk kifejezetten stílusosnak számít, és élővé teszik a beszélő mondanivalóját.
 
Az onomatopoeiák kötődhetnek általános fogalmakhoz, de nyelvi reáliákhoz is kapcsolódhatnak. A nyelvi reáliák kultur- és nemzet specifikusak, tehát fordításuk gondot okozhat, csakúgy, mint általában véve az onomatopoeiák fordítása. A különféle típusú szövegeket más-más módon kell fordítani, ezért az azokban szereplő onomatopoeiákat is máshogy kell megközelíteni. E miatt elengedhetetlenül fontos az alapvető fordítási műveletek és a szövegtipológia ismerete, valamint az onomatopoeiák esetében morfológiájuk és nyelvtanuk ismerete. 
 
Dolgozatomban egyfelől a japán onomatopoeiák morfológiai és szófaji sajátosságait, az alapvető fordítási technikákat és szövegtípusokat vizsgálom, másfelől azt, hogy miként kapcsolódtak össze mindezek saját fordításom során, mind a japán onomatopoeiákat tartalmazó szövegek, mind az egyedülálló japán onomatopoeikus szavak esetén.



